作者:白居易
標題:新昌新居書事四十韻，因寄元郎中、張博士
內容:冒寵已三遷，歸期始二年。囊中貯餘俸，園外買閒田。狐兔同三徑，蒿萊共一廛。新園聊剗穢，舊屋且扶顛。簷漏移傾瓦，梁欹換蠹椽。平治繞臺路，整頓近階磚。巷狹開容駕，牆低壘過肩。門閭堪駐蓋，堂室可鋪筵。丹鳳樓當後，青龍寺在前。市街塵不到，宮樹影相連。省史嫌坊遠，豪家笑地偏。敢勞賓客訪，或望子孫傳。不覓他人愛，唯將自性便。等閒栽樹木，隨分佔風煙。逸緻因心得，幽期遇境牽。松聲疑澗底，草色勝河邊。虛潤冰銷地，晴和日出天。苔行滑如簟，莎坐軟於綿。簾每當山卷，帷多帶月褰。籬東花掩映，窗北竹嬋娟。跡慕青門隱，名慚紫禁仙。假歸思晚沐，朝去戀春眠。拙薄才無取，疏慵職不專。題牆書命筆，沽酒率分錢。柏杵舂靈藥，銅瓶漱暖泉。爐香穿蓋散，籠燭隔紗然。陳室何曾掃，陶琴不要弦。屏除俗事盡，養活道情全。尚有妻孥累，猶為組綬纏。終須拋爵祿，漸擬斷腥羶。大抵宗莊叟，私心事竺幹。浮榮水劃字，真諦火生蓮。梵部經十二，玄書字五千。是非都付夢，語默不妨禪。博士官猶冷，郎中病已痊。多同僻處住，久結靜中緣。緩步攜筇杖，徐吟展蜀箋。老宜閑語話，悶憶好詩篇。蠻榼來方瀉，蒙茶到始煎。無辭數相見，鬢髮各蒼然。